31964L0475
P 131/2193
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА НА СЪВЕТА
от 30 юли 1964 година
относно организирането на координирани годишни проучвания на състоянието на инвестициите в промишлеността
(64/475/ЕИО)
СЪВЕТЪТ НА ЕВРОПЕЙСКАТА ИКОНОМИЧЕСКА ОБЩНОСТ,
като взе предвид Договора за създаване на Европейската икономическа общност, и по-специално член 213 от него,
като взе предвид проекта, представен от Комисията,
като има предвид, че за да изпълни задачите, които са ѝ възложени по силата на Договора, Комисията трябва да разполага с ежегодна статистическа информация относно развитието в областта на инвестициите в различните промишлени сектори на Общността;
като има предвид, че с помощта на проучването относно промишлеността за 1962 г. за първи път бяха получени базови данни относно най-важните характеристики на индустрията, които позволяват извършването на сравнения; като има предвид, че такова проучване не може да бъда провеждано често, въпреки че не е възможно лишаването през междинните години от ежегодни статистически данни относно някои основни фактори; като има предвид, че сред тези фактори инвестициите заемат дотолкова важно място, че от няколко години статистическите служби на по-голямата част от държавите-членки събират данни от този тип;
като има предвид, въпреки това, че е необходимо тези ежегодни статистически данни да бъдат предоставени на разположение на Комисията от всички държави-членки под форма, която е координирана от гледна точка на концепцията и използвания метод, с цел получаването на резултати, позволяващи извършването на сравнения между шестте държави-членки въз основа на сходна разбивка по промишлени сектори,
ПРИЕ НАСТОЯЩАТА ДИРЕКТИВА:
Член 1
Държавите-членки, като си сътрудничат в техническо отношение с Комисията, трябва да вземат всички необходими мерки за провеждането на координирани годишни проучвания относно извършените инвестиции в промишлеността, и за провеждането през 1965 г. на първо такова проучване, което да се отнася до 1964 г.
Член 2
За целите на приложението на настоящата директива обсегът на понятието промишленост по принцип обхваща дейностите, определени от „Номенклатура на промишлените дейности, упражнявани в Европейските общности“ (Н.П.Д.Е.О.) (1).
Проучванията в малките предприятия могат да се извършват посредством анкетиране.
Член 3
Сумите, които трябва да се събират като информация, се отнасят до годишните инвестиционни разходи (включително инсталациите, построени от самите предприятия), представени по пера както следва:
а)
машини, инсталации, превозни средства;
б)
строежи на сгради и постройки;
в)
покупки на съществуващи сгради и постройки и на земя.
Инвестициите от социален характер при възможност се отбелязват в отделен общ списък.
Член 4
С изключение на данните, които са обявени за поверителни от статистическа гледна точка по силата на националните законодателства, резултатите от проучванията, които са под формата на разбивки по промишлени сектори, се предават на Комисията.
Член 5
Адресати на настоящата директива са държавите-членки.
Съставено в Брюксел на 30 юли 1964 година.